Η δοκιμασία είναι εξαιρετικά ασφαλής με σπάνια ανεπιθύμητα συμβάντα. Πιο συγκεκριμένα, η πιθανότητα θανάτου είναι μικρότερη από 1 στα 10.000 περιστατικά, ενώ η πιθανότητα εμφάνισης αρρυθμιών επικίνδυνων για τη ζωή περίπου 5 ανά 10.000 περιστατικά. Για το λόγο αυτό ο καρδιολόγος θα σας παρακολουθεί στενά καθόλη τη διάρκεια της εξέτασης και είναι σε θέση να αντιμετωπίσει οτιδήποτε συμβεί κατά τη διάρκεια αυτής. Το τεστ κοπώσεως, όπως άλλωστε και κάθε ιατρική εξέταση, δεν είναι απόλυτα ακριβής μέθοδος και για το λόγο αυτό δεν πρέπει να γίνεται σε εξεταζόμενους με πολύ χαμηλό ή πολύ υψηλό κίνδυνο εμφάνισης στεφανιαίας νόσου. Σε εξεταζόμενους με πολύ χαμηλό προεξεταστικό κίνδυνο για στεφανιαία νόσο ένα παθολογικό αποτέλεσμα υπάρχει αυξημένη πιθανότητα να είναι ψευδώς θετικό, ενώ σε εκείνους με πολύ υψηλό κίνδυνο ένα φυσιολογικό αποτέλεσμα είναι πιθανώς ψευδώς αρνητικό. Ο προεξεταστικός κίνδυνος του κάθε εξεταζόμενου υπολογίζεται κατά τη διάρκεια λήψης του ιατρικού ιστορικού. Αν έχετε υψηλό προεξεταστικό κίνδυνο ή κάποιο ορθοπεδικό πρόβλημα που δεν σας επιτρέπει να κάνετε ποδήλατο ο καρδιολόγος θα σας συστήσει κάποια πιο ειδική εξέταση όπως είναι το σπινθηρογράφημα μυοκαρδίου ή η στεφανιογραφία (επεμβατική ή αξονική). Το ίδιο θα συμβεί και σε περιπτώσεις όπου η διαγνωστική ακρίβεια του τεστ κοπώσεως μπορεί να επηρεαστεί από συγκεκριμένες αλλοιώσεις στο ηλεκτροκαρδιογράφημα ηρεμίας (π.χ. μπλοκ αριστερού σκέλους). Στο εργομετρικό ποδήλατο απαιτείται καλή συνεργασία καρδιολόγου -  εξεταζόμενου ώστε να μπορέσετε να διατηρήσετε έναν συνεχή ρυθμό κυκλικών κινήσεων των ποδιών σας καθόλη τη διάρκεια της δοκιμασίας για να επιτύχετε τη μέγιστη προσπάθεια. Ορισμένες φορές η μυϊκή κόπωση των ποδιών δεν επιτρέπει στον εξεταζόμενο να φθάσει στη μέγιστη ή τουλάχιστον υπομέγιστη κόπωση και η εξέταση μπορεί να χαρακτηριστεί ως μη διαγνωστική.